# Referat fra medlemsmøte i LOP Sandnes og Jæren,

# 24. oktober 2018.

Møtet ble ledet av **Turid Kilhavn**. Hun presenterte foredragsholderen, journalist og forfatter **Ingeborg Eliassen**, som er tidligere journalist i Stavanger Aftenblad, nå en av ni journalister i det europeiske journalistnettverket *Investigate Europe*. Ingeborg er nettopp hjemflyttet fra Berlin, har akkurat skrevet bok sammen med Sven Egil Omdal om «Borgerlønn», og artikler i SA om lønn og arbeidsforhold for utenlandske tungtransportsjåfører ansatt i et norsk underselskap til Posten.

Tema for foredraget var: **«Folk i nød – hva gjør det store Europa i møte med folkevandringen?»**. Foredragsholderen, som har 30 års erfaring i å skrive om andre land, startet med år 2015, som hun kalte et unntaksår vedrørende folkevandring. Hun henviste til et museum der det vises film om Europas utvikling over flere hundre år. Filmen, som gir en glimrende oversikt over all folkevandring som har foregått i Europa, viser at folkevandringen i 2015 ikke, historisk sett, var så veldig spesiell. Det var foretatt DNA undersøkelse av folk fra mange land. Alle de som ble testet ble veldig overrasket da testene viste at det hos stort sett alle fantes gener fra flere steder i Europa.

Da «muren» falt i 1989, åpnet stater i øst-Europa opp for vestlig kapital, men i 2015 stengte de grenser og «gikk inn i seg selv».

Selv om mange synes det er unormalt mange flyktninger i dag, utgjør de bare ca. 1% av befolkningen i de landene de kommer fra. Tyrkia har i dag flest flyktninger, 3,5 mill. Mye kriminalitet følger flyktningestrømmen.

Shengen-området er ment å være et område uten grenser, men i dag setter noen land opp egne sperringer for å hindre flyktninger i å komme inn i landet. Derfor blir det opphopninger i for eksempel Hellas og Italia, som i dag sitter med store flyktningeleirer. Flyktningene prøver å finne nye veier, noe som kan sammenlignes med en elv. Stoppes elva et sted, finner den nye løp.

Flyktningeleirene ble kalt «hot spots». Tanken var at flyktningene skulle få behandlet sine asylsøknader mens de «satt» i slike «hot spots», men behandlingstiden ble etter hvert urimelig lang, fra noen måneder til to år. Det har vært forferdelige tilstander i leirene.

Eliassen berørte spesielt flyktningestrømmen fra Afrika, som ofte blir kanalisert via Libya. Flykningene blir sendt mot kysten, avkrevd mange penger, og satt på farlige båter med adresse nordlige Middelhavet. Det var ikke de aller fattigste som flyktet, men mange som ville «søke lykken» i Europa. Europa var i dag for afrikanere det som USA var for Norge i tidligere tider.

Det er i dag diskusjoner om hva som kan stoppe flyktningestrømmen fra Afrika. Noen mener at utviklingshjelp, som kan gi økonomisk vekst for land i Afrika, kan være bra, men Eliassen pekte på at en del forskere var kommet til at forsiktig økonomisk vekst faktisk kan øke strømmen av flykninger.

Etter spørsmål fra salen om Merkels situasjon i Tyskland, ble det uttalt at Tyskland nok vil greie situasjonen der, ikke minst fordi tyskerne var «vaksinert mot ytterliggående partier». Men Eliassen mente at Tyskland kanskje var ferdig med Merkel. Verre var det i andre øst Europeiske stater. Hun nevnte spesielt Ungarn, men pekte på at flere europeiske land har tendenser til å få nye ytterliggående partier som spiller på stopp av innvandring.

Etter et lærerikt og interessant foredrag, var det musikk- og kulturinnslag ved **Jørgen Sagevik**. Han er godt kjent i distriktet, musikkutdannet på trekkspill, og er også «en klyppar» på munnspill. Han startet «Sagevik musikk», og har drevet undervisning på flere instrument der. Tema til Sagevik var **«Musikk og lyrikk»**. Han vekslet litt mellom å lese dikt av **Jakob Sande** og spille trekkkspill og munnspill. Sagevik, som var oppvokst i samme kommune som Sande, tegnet et flott bilde av den kjente dikteren.

Med andre ord – nok et spennende og lærerikt medlemsmøte i LOP S&J.

Referent: **Roald Håland**